Identitatea europeană – coordonată majoră a procesului construcţiei europene

1.PROBLEMATICA IDENTITĂŢII EUROPENE – ELEMENT AL PROCESULUI UNIFICĂRII EUROPEI

 

1. Începuturile procesului integrării europene şi tema identităţii

Problematica identităţii europene a constituit una din coordonatele majore ale procesului construcţiei europene. Încă de la propunerea lansată oficial de Robert Schuman, sub forma Declaraţiei din 9 mai 1950, se punea problema unei Europe organizate şi puternice, capabile a asigura pacea. În acest context, problema Europei unite constituia premisa esenţială a asigurării păcii şi progresului civilizaţiei europene. Procesul unificării devenea posibil, conform declaraţiei fondatorului comunităţii europene, realizându-se paşi concreţi, creându-se mai întâi "o solidaritate de fapt”. De aceea, propunerea iniţială a vizat o acţiune comună, într-o zonă limitată, dar decisivă pentru acea perioadă: industria cărbunelui şi oţelului. În Declaraţie, se afirma explicit că asigurarea unei baze comune de dezvoltare economică era prima etapă a constituirii unei federaţii europene. Această unitate puternică de producţie, deschisă tuturor ţărilor europene care doreau să participe, a fost elementul esenţial al procesului unificării, fermentul constituirii unei comunităţi mai largi şi mai profunde între ţările europene. Primul Tratat al Comunităţii Economice a Cărbunelui şi Oţelului a fost supus ratificării parlamentelor, ceea ce a însemnat că procesul unificării europene a fost, încă de la început, realizat cu acordul cetăţenilor ei. Istoria unificării europene pune în evidenţă faptul că identitatea europeană a fost constituită, încă de la început, pe nişte valori specifice fundamentale, că ea este o realitate complexă (cu dimensiuni economice, politice, sociale, culturale, religioase etc.), în permanentă devenire. În fiecare etapă a integrării europene au existat încercări de a reflecta asupra modalităţii de definire şi promovare a identităţii europene.

 

 

1.2. Declaraţia referitoare la identitatea europeană – Copenhaga 1973

În anul 1973, la Copenhaga, nouă state membre ale comunităţilor europene au redactat un document referitor la identitatea europeană intitulat Declaraţia asupra identităţii europene, în scopul de a defini mai bine relaţiile Europei cu celelalte state ale lumii şi responsabilităţile ce reveneau pe plan mondial. În Declaraţie, se menţiona că statele membre au decis să definească identitatea europeană dintr-o perspectivă dinamică, cu intenţia de a aprofunda ulterior acest demers, în acord cu progresele realizate în procesul construcţiei europene.

În document se preciza că definirea identităţii europene implica identificarea moştenirii comune, a intereselor proprii, a obligaţiilor ce reveneau fiecărui stat membru pentru realizarea unificării europene şi abordarea deschisă a gradului de coeziune europeană, în funcţie de caracterul dinamic al construcţiei europene. Referitor la coeziunea celor nouă state membre, se sublinia faptul că aceasta reprezenta o necesitate fundamentală pentru asigurarea dezvoltării civilizaţiei comune europene. Se amintea, de asemenea că, în trecut, apărarea egoistă a unor interese rău înţelese a produs grave divizări şi conflicte – ale căror consecinţe au determinat statele europene să facă eforturi majore de a le depăşi. Declaraţia menţiona dorinţa statelor europene de a asigura respectul valorilor comune, a ordinii juridice, politice şi morale, grija pentru apărarea varietăţii culturale naţionale, împărtăşind aceeaşi concepţie de viaţă fondată pe voinţa de a construi o societate de tip umanist, bazată pe respectarea drepturilor omului şi pe principiile democraţiei. În Declaraţie, cele nouă state exprimau voinţa politică de a realiza construcţia europeană, pe baza Tratatelor de la Paris şi Roma, în vederea realizării obiectivelor fundamentale ale viitoarei construcţii europene. Paşii acestei construcţii, realizarea unei pieţe comune având la bază o uniune vamală, crearea unui sistem instituţional comunitar şi elaborarea unor politici comune însoţite de mecanisme de cooperare adecvate – constituiau coordonate esenţiale ale identităţii europene.

În document se menţiona că dinamismul şi caracterul specific al identităţii europene au fost determinate de varietatea culturilor care fac parte din această civilizaţie, de ataşamentul la valori şi principii comune, de apropieri ale concepţiilor despre viaţă, de conştiinţa intereselor specifice şi de hotărârea de a participa împreună la construcţia europeană. În Declaraţie se afirma că identitatea europeană este deschisă tuturor popoarelor Europei şi s-a constituit prin interacţiunea cu celelalte ţări ale lumii. 

Referitor la contextul internaţional, documentul afirma că, în epoca actuală, problemele internaţionale nu pot fi rezolvate prin acţiunea unui singur stat sau a unui grup restrâns de state europene şi de aceea se impunea unirea acestora într-o “singură voce europeană” (pct. 6 al Declaraţiei). Declaraţia menţiona că scopul esenţial al uniunii celor nouă state europene era menţinerea păcii şi asigurarea securităţii, participând în cadrul Alianţei Nord-Atlantice, dar şi depunând eforturi pentru constituirea apărării europene adecvate. În capitolul destinat relaţiei dintre identitatea europeană şi lumea internaţională, se sublinia faptul că Europa unită are o responsabilitate deosebită în cadrul comunităţii internaţionale, manifestându-se ca un element de echilibru, un pol de cooperare al naţiunilor cu culturi, sisteme sociale diferite. De aceea, politica internaţională a Europei se va baza pe principiile Chartei Naţiunilor Unite, pe respectarea independenţei şi egalităţii statelor, promovând raporturi armonioase şi constructive cu toate statele lumii.

În acest context, cele nouă state afirmau dorinţa de-a promova o politică globală de cooperare pentru dezvoltare, la scară mondială (cap.II, pct.12), mai ales în Africa, bazinul mediteranean, Orientul Mijlociu. Referitor la relaţiile dintre Europa şi Statele Unite ale Americii, în Declaraţie se sublinia dezvoltarea unui dialog constructiv, în care Europa să se manifeste ca entitate distinctă şi originală. În acest sens, cooperarea dintre cele două părţi se va desfăşura pe baza principiului egalităţii, avantajului reciproc şi pe relaţii de prietenie (cap.II, pct.14). În acelaşi timp, Declaraţia menţiona intenţia Europei de a amplifica relaţiile cu celelalte ţări industriale (Japonia, China, Rusia, Canada şi ţări din America Latină). Cooperarea deschisă pe plan internaţional se va realiza promovând obiectivele fundamentale europene şi protejând elementele constitutive ale unităţii statelor europene. Ele vor încerca să ia poziţii comune în diferitele probleme dezbătute în cadrul organizaţiilor internaţionale. 

În ultimul capitol al Declaraţiei se sublinia caracterul dinamic al construcţiei europene, ceea ce demonstra faptul că identitatea europeană va evolua în funcţie de evoluţia procesului de integrare. În acest context, la nivel comunitar se avea în vedere întărirea coeziunii interne şi elaborarea unei politici cu adevărat europene. 

 

 

 

 

1.3. Iniţiativa elaborării unei Charte a identităţii europene

Iniţiativa elaborării unei Charte a identităţii europene a aparţinut fostului preşedinte ceh Vaclav Havel, într-un discurs ţinut în faţa Parlamentului European, la data de 8 martie 1994. Un grup de lucru a elaborat proiectul, iar în februarie 1995, proiectul a fost supus dezbaterii Congresului Europa – Germania Unită. Scopul Chartei a fost acela de a descrie Europa atât ca o comunitate de destin, de valori, de viaţă, de responsabilităţi cât şi ca o comunitate economică şi socială. În acelaşi timp, elaborarea Chartei a fost prilejul deschiderii unei dezbateri ample la care au participat cetăţenii Europei şi care a permis conştientizarea sensului profund al comunităţii europene, sens care urma să devină credibil şi apropiat cetăţenilor ei.

În discursul iniţial, Vaclav Havel sublinia că Uniunea Europeană are la bază un sistem de valori unic, cu rădăcini istorice adânci, de peste 2000 de ani, prezente în antichitate şi creştinism, în valorile ce constituie fundamentul democraţiei moderne, a statului de drept şi al societăţii civile. Se menţiona, de asemenea, că aceste valori au propriul lor ancoraj filosofic asupra căruia trebuie să se revină, printr-o reflecţie nouă şi lucidă, legată de ceea ce este identitatea europeană, ce reprezintă geniul şi charisma ei deosebită. 

Charta identităţii europene menţiona ca axe centrale ale identităţii: Europa o comunitate de destin care se întemeiază pe faptul că civilizaţia europeană s-a constituit încă de la începuturile ei prin interdependenţa locuitorilor ei. Menţinerea păcii, protecţia mediului şi asigurarea unei vieţi demne impun o politică comună. În acest sens, se menţionează că unificarea Europei reprezintă un răspuns la provocările istorice ale trecutului şi ale prezentului; 

Europa ca o comunitatea de valori ce stă la baza procesului unificării europene implică permanenta evaluare critică, conştientizarea, protejarea şi dezvoltarea lor. În document se preciza că valorile europene se bazează pe principiile dreptului comun şi garantează libertatea individului, responsabilitatea faţă de comunitate, au ca fundament toleranţa, umanitatea şi fraternitatea. Charta amintea că valorile creştinismului au fost dezvoltate de Renaştere, de şcoala umanistă, de Secolul Luminilor şi au stat la baza constituirii ordinii democratice care a recunoscut libertăţile şi drepturile fundamentale ale omului, precum şi statul de drept. În Chartă se menţiona faptul că, în Europa, creaţia artistică şi culturală, descoperirile ştiinţei puse în slujba omului, gândirea critică, ca dimensiune a cunoaşterii şi evaluării, au permis oamenilor să convieţuiască în pace conform liberului arbitru. Europa a promovat valorile sale în lumea întreagă, devenind punctul de plecare al revoluţiilor moderne. Charta sublinia faptul că Europa n-a încetat niciodată să-şi pună în discuţie deschis propriile valori, iar după o perioadă marcată de naţionalism, imperialism şi totalitarism, europenii au decis să fundamenteze relaţiile dintre state pe principiile democraţiei, libertăţii şi dreptului. A fost deschisă astfel calea spre un viitor al păcii şi libertăţii pe continentul european. Documentul precizează că diversitatea dezvoltării europene şi creativitatea sa implică o construcţie europeană adecvată, un sentiment al apartenenţei la această comunitate şi conştientizarea identităţii europene. Din această perspectivă, identitatea europeană implică libera circulaţie a persoanelor, schimbul de idei, protejarea comună a valorilor specifice. Convenţia drepturilor omului şi libertăţilor fundamentale din 1950, Charta drepturilor sociale fundamentale din 1989, crearea unei cetăţenii europene au reprezentat paşi importanţi ai acestui proces;

Europa ca o comunitate de viaţă pune în evidenţă ideea că, pentru ca Uniunea Europa să devină o Europă a cetăţenilor, ea trebuie să devină pentru ei o comunitate de viaţă. În acest sens, cetăţeanului european trebuie să i se asigure condiţiile de a contribui considerabil la procesul unificării europene, întărindu-se structurile democratice, politica europeană fiind transparentă şi deschisă dezbaterilor publice. Charta menţiona că o Constituţie europeană clară şi comprehensibilă va trebui să definească precis structura şi funcţiile principalelor organe de decizie, permiţând fiecărui cetăţean să asimileze valorile fundamentale, comune Europei. Un rol deosebit va avea, de aceea, cultura şi educaţia în spiritul identităţii europene, contribuind la conştientizarea rădăcinilor şi valorilor comune, a diversităţii ei. Scopul lor comun va fi dezvoltarea toleranţei faţă de ceilalţi, a propriei lor culturi, a convinge cetăţenii de existenţa şi nevoia protejării ideii europene şi de a-i determina să participe la procesul unificării europene. În Chartă, se sublinia nevoia consolidării cetăţeniei europene, astfel încât, toţi cetăţenii să aibă aceleaşi drepturi şi îndatoriri, în toate statele membre;

Europa ca o comunitate economică şi socială – coordonată fundamentală a noii dezvoltări, după cele două războaie mondiale. Charta sublinia că la baza construcţiei europene a stat de fapt comunitatea economică (CECA), ulterior Piaţa Comună, care a asigurat pacea internă şi bunăstarea ţărilor membre. O jumătate de secol, Europa a fost marcată de ruptura dintre Est şi Vest, ulterior, economia redevenind motorul unificării. Charta sublinia însă că meritele economice nu sunt suficiente pentru a justifica identitatea europeană, economicul trebuind să fie pus în slujba oamenilor. De aceea, în document se evidenţia faptul că identităţii europene îi este caracteristică o comunitate socială exemplară, conducând la o distribuire solidară a obiectivelor, a resurselor, a bunăstării tuturor ţărilor.

Europa – o responsabilitate comună, axa importantă a identităţii, mai ales în contextul în care ea se află în interdependenţă permanentă cu lumea întreagă. În document se reafirma că doar o Europă cooperantă, solidară şi unită poate contribui eficace la gestionarea problemelor mondiale, la asumarea responsabilităţilor ce-i revin în prevenirea şi rezolvarea conflictelor. Prin modul său de integrare pacifistă şi prin valorile sale, Uniunea Europeană constituie un model pe plan internaţional. În cadrul Organizaţiei Naţiunilor Unite, Uniunea Europeană şi-a asumat mari responsabilităţi legate de asigurarea unei dezvoltări paşnice. 

În ultimul capitol al Chartei intitulat "Către o identitate europeană ” se preciza că identitatea europeană impune existenţa unei Constituţii a Uniunii Europene, extinderea cetăţeniei europene, o politică comună economică, monetară, socială şi de mediu, o politică culturală şi a educaţiei bazată pe valorile comune europene. În document se preciza, de asemenea, că libertatea, pacea, demnitatea umană, egalitatea şi justiţia socială sunt bunurile cele mai de preţ ale Europei, bunuri pe care trebuie să le garanteze şi să le consolideze. În acest scop, se menţiona că Europa trebuie să aibă o structură politică şi o morală convingătoare care să întărească spiritul civic european, să reprezinte o realitate de care cetăţenii ei să fie mândri. 

 

1.4. Tema identităţii europene în Proiectul Tratatului instituind o Constituţie pentru Europa

La Consiliul european de la Laeken, din 14-15 decembrie 2001, s-a stabilit convocarea Convenţiei Europene asupra viitorului Europei, în cadrul căreia reprezentanţii instituţiilor europene, împreună cu reprezentanţii societăţii civile, aveau să dezbată schimbări decisive ce vor marca evoluţia Uniunii Europene. În centrul acestor dezbateri s-a aflat problematica identităţii europene şi, în multe ţări europene, s-au desfăşurat seminarii, dezbateri publice, cercetări academice etc.

Convenţia a încercat să apropie cetăţenii de proiectul european şi de instituţiile sale, să restructureze viaţa politică şi spaţiul politic european într-o Europă lărgită, să facă din Europa un factor de stabilitate şi un reper în noua organizare a lumii. Proiectul de Tratat menţionează câteva coordonate esenţiale ale problematicii identităţii europene, mai ales, rolul elaborării unei Constituţii. În Preambulul Tratatului, se menţionează că elementul central al identităţii europene este democraţia, sistem în care puterea nu aparţine unei minorităţi, ci unui număr cât mai mare de cetăţeni. Europa este definită ca un continent unde, cetăţeni, veniţi în valuri succesive, au dezvoltat, progresiv, valori specifice umanismului: egalitatea tuturor fiinţelor umane, libertatea şi respectul raţiunii. În document se precizează că moştenirile culturale, religioase şi umaniste ale Europei au devenit elemente adânci ale societăţii care a acordat un rol central persoanei umane, drepturilor sale şi respectării dreptului. În acest context, se menţionează că dezvoltarea Europei se va face în folosul locuitorilor ei, că ea va rămâne deschisă culturii, cunoaşterii şi progresului social, adâncind caracterul democratic al vieţii sale publice. În proiectul Constituţiei a fost, de asemenea, menţionat explicit faptul că popoarele Europei, fiind conştiente de identitatea lor comună, fiind mândre şi de istoria lor naţională, vor putea depăşi vechile lor divizări, fiind capabile să realizeze unite destinul lor comun. Se menţionează, de asemenea, că Europa, “unită în diversitatea sa”, va promova respectarea drepturilor fiecăruia, cetăţenii ei fiind conştienţi de responsabilităţile lor faţă de generaţiile viitoare şi faţă de planetă, faţă de aventura privilegiată a speciei umane în univers.

Partea întâi a proiectului de Tratat menţionează, că Uniunea Europeană are la bază voinţa comună a cetăţenilor statelor membre de a construi un viitor comun, prin respectarea şi promovarea unor valori comune (art.1). Valorile Uniunii implică respectul demnităţii umane, libertăţii, democraţiei, egalităţii, statului de drept, ca şi a drepturilor omului. Aceste valori sunt comune statelor membre în societăţi caracterizate de pluralism, toleranţă, dreptate, solidaritate şi non-discriminare (art.2). Scopul fundamental al Uniunii Europene este promovarea acestor valori, a păcii şi bunăstării popoarelor (art.3, pct.4).

În proiectul de Constituţie se subliniază că, în relaţia cu restul lumii, Europa va afirma şi promova valorile şi interesele sale, contribuind la pacea, securitatea şi dezvoltarea durabilă a planetei, la solidaritatea şi respectul mutual între popoare, la realizarea unui comerţ liber şi echitabil care să elimine sărăcia şi să protejeze drepturile omului.

Proiectul de Tratat pune în evidenţă, aşadar, principalele coordonate ale identităţii europene, menţionate într-un document cu caracter constituţional, ceea ce ilustrează importanţa sa, rolul pe care îl are pentru destinul european în viitor. Proiectul a reuşit să sintetizeze, în mod esenţial, valorile specifice europene, precum şi rolul social fundamental al problemei identităţii. Modul de prezentare a acestei problematici în diverse documente europene reprezintă un punct de reper important al studiilor şi dezbaterilor referitoare la identitatea europeană, demersuri care domină spaţiul actual european al cercetării.

 

 

2. IDENTITATEA EUROPEANĂ ŞI NOUA ARHITECTURĂ INSTITUŢIONALĂ A EUROPEI

 

2.1. Identitatea europeană – temeiul colaborării instituţiilor europene

Într-un discurs recent, Secretarul general al Consiliului Europei, Walter Schiwimmer, aborda tema unităţii arhitecturii instituţionale europene – al cărei suport este tocmai ideea identităţii europene. El menţiona faptul că, în preambulul Tratatului Uniunii Europene (Maastricht 1992), se sublinia că identitatea Uniunii ar trebui să creeze baze solide pentru o Europă viitoare. El sublinia de asemenea că în Declaraţia Consiliului European de la Laeken (15 decembrie 2001) s-a formulat tema “viitorului Europei” dar şi cea a “viitorului Uniunii”. Înaltul oficial european observa că nodul problemei îl constituie faptul că unitatea continentală europeană se caracterizează printr-o diversitate de structuri. Totuşi, este incontestabil că Europa este o noţiune geografică ce acoperă ansamblul continentului, deşi problema frontierelor sale este încă nedefinită (mai ales problema Transcaucaziei şi a fostelor republici sovietice din Asia Centrală). Din punct de vedere politic, au existat însă diverse încercări de unificare a Europei care au avut la bază aceleaşi premise: stabilirea unei ordini capabile a asigura pacea, după încheierea celor două războaie mondiale ce au devastat Europa. Încă de la început, în 1946, Winston Churchill sugera crearea unui Consiliu al Europei, fără a preciza însă responsabilităţile concrete ale acestuia. Viziunea sa asupra “Statelor Unite ale Europei” era destul de difuză, faţă de ideea mai clară, expusă de Jean Monnet de a “europeniza industria metalurgică”. În 1948, Congresul de la Haga a pus problema formării unei uniuni economice şi politice, care ar fi implicat afirmarea unor interese comunitare, a unei Adunări europene, elaborarea unei charte a drepturilor omului şi crearea unei Curţi de Justiţie care să asigure respectarea lor. La sfârşitul anilor ’40 fuseseră imaginate modele ale viitoarei Europe: ideea cooperării interguvernamentale, integrarea sectorială supranaţională, ideea federalismului, protecţia internaţională a drepturilor omului. În acest context, poate fi înţeles pluralismul instituţional actual care are ca fundament aceeaşi idee a realizării unităţii Europei. Din 1949, Consiliul Europei a reprezentat organizaţia internaţională consacrată democraţiei, priorităţii statului de drept şi protecţiei drepturilor omului, beneficiind, ca mecanism de control, de Convenţia europeană a drepturilor omului. În acelaşi timp, Comunităţile europene s-au definit ca structuri complementare, iar între anii 1951-1952 Comunitatea europeană a Cărbunelui şi Oţelului a reprezentat o formulă de cooperare la nivel european.

De-a lungul istoriei construcţiei europene, între Consiliul Europei şi instituţiile Comunităţii europene au existat relaţii de parteneriat. O altă organizaţie europeană importantă a fost şi Organizaţia pentru Securitate şi Cooperare în Europa (OSCE) care a avut un rol deosebit în prevenirea conflictelor şi gestionarea crizelor în Europa. Între Consiliul Europei şi OSCE s-a dezvoltat o intensă colaborare în cadrul reuniunilor la nivel înalt şi prin stabilirea unui “catalog comun” de acţiuni. Consiliul Europei a desfăşurat misiuni permanente la Sarajevo, Tirana, Belgrad, Podgorica, Pristina, Baku, Erevan, specialişti în Cecenia cooperând cu OSCE în prevenirea şi gestionarea crizelor în diferite puncte fierbinţi ale Europei.

Demn de remarcat este faptul că fiecare din aceste organizaţii şi instituţii europene are rolul său specific în realizarea ideii europene, a intereselor Europei pe plan internaţional. În discursul său, Walter Schiwimmer concluziona că nu există decât o singură Europă ce are ca patrimoniu comun diversitatea sa (naţională, regională, lingvistică, culturală, religioasă). Acest patrimoniu unic trebuie apărat, astfel încât cetăţenii europeni să se simtă la ei acasă în realitatea lor apropiată, dar şi într-o Europă din ce în ce mai vastă, respectându-se şi tolerându-se reciproc. Important de menţionat este faptul că diversitatea face parte din identitatea europeană, care este în permanentă evoluţie, deşi îşi păstrează o stabilitate esenţială. 

Căderea zidului Berlinului a deschis noi perspective acestei identităţi, iar interacţiunile permanente între unitate şi diversitate, între schimbări şi stabilitatea sa esenţială, constituie misterul spiritului european.

Proiectul constituţional european redefineşte noul rol al Uniunii Europene, relaţiile dintre aceasta şi celelalte organizaţii europene care promovează aceleaşi valori şi obiective referitoare la apărarea democraţiei, respectarea drepturilor omului şi a libertăţilor sale fundamentale, primordialitatea statului de drept. În cadrul parteneriatului Consiliul Europei/Uniunea Europeană această comunitate de obiective majore a dus la dezvoltarea unor programe de cooperare în domenii variate (justiţia, lupta contra rasismului, sectorul audiovizual european, educaţie, sport, mediu, relaţii Nord/Sud etc.) 

Reuniunile la nivel înalt Consiliul Europei/Uniunea Europeană au avut pe ordinea de zi probleme comune ale Europei, modalităţile de colaborare, priorităţile comune menţionate în Declaraţia comună asupra parteneriatului şi cooperării – semnată în aprilie 2001.

În anul 2002 s-a desfăşurat prima reuniune comună a Adunării Parlamentare a Consiliului şi a Parlamentului European consacrată dezvoltării Europei ca spaţiu al libertăţii, securităţii şi justiţiei. La această reuniune preşedintele Adunării Parlamentare, Peter Schieder şi preşedintele Parlamentului European, Pat Cox, au reafirmat dorinţa întăririi cooperării între cele două instituţii. În discursul său, Peter Schieder a afirmat că europenitatea nu este atuul vreunei instituţii sau alteia, ci un ansamblu de idealuri, valori şi convingeri, iar preşedintele Parlamentului European a ţinut un discurs intitulat în mod semnificativ “A construi o singură Europă”.

Un moment important al consolidării cooperării între cele două instituţii a fost elaborarea Recomandării Adunării Parlamentare a Consiliului Europei, din 26 ianuarie 2003, către Comitetul de miniştri, de a începe negocierile cu Uniunea Europeană în vederea elaborării instrumentelor juridice care să permită adeziunea la Convenţia europeană a drepturilor omului. Tot în cadrul acestei cooperări, în Rezoluţia 1314 (2003) a Consiliului Europei a fost prezentată contribuţia Consiliului Europei la procesul elaborării Constituţiei Uniunii Europene.

În discursul din cadrul Colocviului final, referitor la identitatea europeană, preşedintele Adunării Parlamentare a Consiliului Europei, Peter Schieder a abordat deschis întrebarea dacă există mai mult decât o singură Europă. Conform opiniei sale, răspunsul este clar negativ, având în vedere faptul că atât cooperarea interguvernamentală, specifică mai ales Consiliului Europei, cât şi integrarea de tip supranaţional, dezvoltată de Uniunea Europeană, sunt două concepte ce aparţin aceleiaşi viziuni. Atât statutul Consiliului Europei, cât şi Tratatul de la Roma, actul fondator al comunităţii europene, menţionează ca obiectiv central integrarea continentului european, a statelor şi popoarelor europene. Consiliul Europei, ca organizaţie internaţională multinaţională care se preocupă de drepturile omului, democraţie şi statul de drept, are 45 de state membre, în timp ce Uniunea Europeană este actualmente în curs de extindere. Este demn de remarcat faptul că actualele candidate la aderare s-au “antrenat” din punctul de vedere al exigenţelor democraţiei şi statului de drept, ca membre ale Consiliului Europei. Se poate observa astfel că este vorba, de fapt, despre o singură Europă, fundamentată pe un singur ansamblu de valori, de reguli de protejare a drepturilor omului, democraţiei şi statului de drept, care au stat la baza proiectului vizionar elaborat de Jean Monnet şi Robert Schuman.

 

2.2. Identitatea europeană în dezbaterea Consiliului Europei

Colocviul final organizat de Consiliul Europei, la iniţiativa Secretarului General, Walter Schwimmer, a abordat problema relaţiei dintre arhitectura politică europeană şi identitatea europeană. Participanţii la colocviu (reprezentanţi ai guvernelor, parlamentari, cadre universitare, istorici etc.) au dezbătut diferite aspecte ale afirmării suveranităţii, în condiţiile mondializării, au abordat problema rolului diferitelor organizaţii în cadrul viitoarei arhitecturi instituţionale europene, elementele sale constitutive. 

Tema colocviului final, "Europa de mâine: comunitate de destin sau destin politic comun ?" a analizat coordonatele prezente şi viitoare ale identităţii europene, modul în care aceasta se manifestă şi poate fi susţinută pe plan politic şi instituţional. Punctul de plecare al dezbaterii l-a constituit premisa că identitatea europeană se constituie din diversitatea sa şi se manifestă din momentul în care există conştiinţa împărtăşirii unui viitor comun. Ideea centrală a colocviului a fost aceea că, prin modul concret în care se realizează în fiecare ţară, drepturile fundamentale ale omului şi democraţia - reprezintă soclul identităţii europene contemporane. În acelaşi timp, fiecare cetăţean european trebuie să se simtă concomitent aparţinând ţării sale şi fiind european. S-a afirmat de asemenea că această comunitate de valori, liber consimţită, stă la baza afirmării identităţii europene, concept ce are un caracter multiform şi variat, ceea ce îi conferă forţă şi specificitate.

Colocviul pe tema identităţii europene organizat de cea mai veche instituţie europeană a deschis dezbaterile asupra acestei probleme, dintr-o perspectivă mai largă, în condiţiile în care, deseori, se face distincţia între identitatea europeană şi identitatea Uniunii Europene.

Dezbaterile anterioare au pus în evidenţă diferitele componente ale identităţii, dar şi recunoaşterea indubitabilă a existenţei ei. Abordarea acestei teme din perspectivă continentală, a subliniat necesitatea respectării identităţilor naţionale, dar şi a specificului cooperării şi integrării europene, unic în lume. 

La Colocviul final, în discursul Secretarului general al Consiliului Europei, s-a subliniat că tema pusă în discuţie de colocviu, Europa comunitate de destin sau politica comună, a constituit un pariu intelectual şi, totodată, un pariu politic, o încercare de corelare a realismului istoric cu coerenţa politică, sub cupola unui umanism european specific. Dezbaterile au subliniat faptul că identitatea politică europeană se află la începutul constituirii ei şi este marcată de numeroase momente dificile, de indecizie şi reconciliere, de elan integrator şi capricioase replieri naţionale. Centralitatea noţiunii de suveranitate, specifică secolelor XIX şi XX, a determinat un sistem politic şi juridic specific care, actualmente, a suferit schimbări radicale. Noua arhitectura instituţională europeană constituie un răspuns la provocările viitorului. Mondializarea economică a lansat provocări majore spaţiului politic şi juridic european care a fost constrâns să-şi reconsidere concepte fundamentale precum: suveranitate, identitate, cetăţenie, civism. Politicul a trebuit să absoarbă aceste noi realităţi dobândind noi dimensiuni şi vulnerabilităţi, fiind nevoie de elaborarea unei “noi metode” a discursului şi acţiuni politice.

Tratatul de la Nisa a pus bazele unei noi etape de cooperare europeană, în care se regăsesc principiile fondatoare ale Consiliului Europei – într-un tulburător proces de “întoarcere la Europa”. Secretarul general al Consiliului Europei, Walter Schwimmer, sublinia că organizaţiile şi instituţiile europene au norme juridice comune, aplicate în comun prin mecanisme de cooperare şi control reciproc. Uniunea Europeană şi Consiliul Europei, fiecare cu propriile sale competenţe şi instrumente juridice, se completează pentru edificarea unei Europe stabile, democratice şi prospere, fiind expresia unui pluralism instituţional armonios, unificat de valorile şi principiile europene. Consiliul Europei exprimă interesele celor 800 milioane de cetăţeni europeni din ţările membre, oferind un cadru lărgit de dezbatere asupra destinului Europei, chiar cu ţările vecine Europei. În amplul concert european, pe continentul păcii şi libertăţii, prosperităţii şi justiţiei sociale, fiecare ţară, comunitate locală este parte a culturii europene profunde, combinaţie misterioasă şi fascinantă de unitate şi diversitate. Identitatea europeană este expresia acestei unităţi întemeiată pe aceleaşi valori şi principii fundamentale. În acest context, Europa este o comunitate de valori împărtăşite într-un spaţiu geografic dat, valori care constituie un patrimoniu comun. Demn de remarcat este faptul că Europa nu este numai un patrimoniu comun şi un destin comun, ci şi un viitor comun.

Momentul extinderii Uniunii Europene către est a pus în evidenţă faptul că Europa nu este numai Europa occidentală, ci şi Europa orientală, că problema identităţii europene este legată şi de modul în care Europa va reuşi să construiască un viitor armonios şi prosper împreună cu vecinii săi. În acest amplu proiect, un rol deosebit îl are educaţia generaţiilor viitoare în spiritul toleranţei, a împărtăşirii pozitive a unui trecut şi viitor comun.

 

2.3. Identitatea europeană în contextul globalizării

Una din problemele importante puse în discuţia Colocviului despre identitatea europeană a fost aceea a relaţiei dintre identitatea europeană şi globalizare. Participanţii la colocviu au arătat că procesul globalizării a lansat provocări majore pentru modul de realizare a interdependenţelor dintre diferitele politici naţionale, modificând în mod esenţial principalele paradigme ale constituţionalismului. Noile forme de competiţie economică, noile tipuri de guvernare au impus ample schimbări pe plan constituţional, noi formule de democratizare, de exercitare a controlului democratic.

În cadrul dezbaterilor, s-a subliniat, de asemenea, că, în contextul globalizării, Uniunea Europeană va avea dificilul rol de a promova şi proteja interesele şi valorile comune europene, redefinind noul său rol pe plan internaţional. S-a amintit că, într-o lume a globalizării, a unui “universalism minus conştiinţă” cum îl caracterizează unii autori, spaţiul european aduce idealurile bunăstării generale, ale respectării umanismului reflectat de drepturile universale ale omului.

În acest sens, dezbaterea referitoare la globalizare vs. drepturile omului este legată de dezbaterile referitoare la valorile promovate de diverse politici economice şi sociale, la nivel statal, comunitar şi global. Problema centrală pusă de procesul globalizării, în special de liberalizarea comerţului, este realizarea echilibrului dintre libertate şi justiţie care ar impune un dialog, acord politic mondial care să aibă la bază împărtăşirea unor valori politice comune, dar şi afirmarea autodeterminării la nivelul politicilor interne.

Dezbaterile au evidenţiat faptul că, deşi există un consens în legătură cu protecţia drepturilor fundamentale ale omului, nu există un consens asupra regulilor comerţului internaţional care ar putea asigura binele social. Organizaţiile internaţionale tind a avea scopuri politice şi sociale deseori divergente cu cele ale statelor componente, ceea ce are efecte negative asupra arenei politice mondiale, producând şi un important deficit democratic. Transferul puterii către forţele pieţei libere şi către forme tehnocratice internaţionale de reglementare – reprezintă provocări majore pentru democraţie impunând noi forme de participare şi reprezentare în domeniul politic.

Participanţii la Colocviu au observat că, din această perspectivă, Uniunea Europeană reprezintă o tentativă de a reintroduce responsabilitatea politică în luarea deciziilor, protejând valorile europene şi redând, într-o modalitate specifică, rolul statelor. Uniunea Europeană răspunde într-un mod propriu exigenţelor concurenţei pieţei mondiale, dar şi ale statului bunăstării generale, de tip european. În acest scop, Uniunea Europeană ar trebui să-şi identifice în mod clar propriile valori, să-şi exercite funcţiile de reglementare şi redistribuire la nivel continental, chiar atunci când statele au dificultăţi în a le realiza.

Mulţi teoreticieni au observat că statele nu mai pot garanta mecanismele şi instrumentele solidarităţii sociale, soluţia fiind ca proiectul integrării europene să fie susţinut de acţiunea politică, dar şi de o solidaritate civilă a cetăţenilor europeni. În actualul context internaţional, Uniunea Europeană are misiunea de a proteja modelul social european care asigură gradul de coeziune şi solidaritate a statelor europene, cu condiţia ca acest demers să se realizeze cu sprijinul cetăţenilor ei. 

Unii teoreticieni au subliniat ideea că Europa poate deveni o comunitate politică reală, în condiţiile în care va fi capabilă să depăşească riscul de a avea o “ideologie funcţională de integrare”, afirmând valorile sale comune, punând în acţiune ceea ce s-ar putea numi un adevărat demos european. Acest discurs public european va promova valorile politice comune care stau la baza unei identităţi europene care s-ar putea afirma mai pregnant, în condiţiile desfăşurării fenomenului globalizării.

Conform opiniei multor analişti, dezbaterea asupra identităţii europene devine astfel o coordonată esenţială a asumării rolului pe care Europa îl poate avea pe scena internaţională. În contextul globalizării, rolul aparte al Europei se va realiza prin afirmarea statului social şi a statului de drept, reechilibrând relaţia dintre puterea economică şi cea politică, democratizând astfel globalizarea.

Construcţia europeană ar deveni astfel o comunitate politică specifică, participativă, nonexclusivă, expresia unui demos deliberativ care să redea puterea indivizilor şi dialogului social. Din dezbateri a reieşit ideea că noua construcţie europeană, dominată uneori de tehnocraţie, ar trebui să întărească dimensiunea politică, astfel încât umanismul tehnocratic să devină un nou umanism activ, al cetăţenilor ei.

În dezbaterile finale s-a subliniat că devine esenţial rolul factorului politic care poate defini proiectele majore, poate face opţiunile fundamentale pentru viitor (Lucian Boia). La fel de importantă este redefinirea specificului construcţiei europene, a identităţii europene care are la bază filosofia kantiană a “interesului general al umanităţii” (total opusă filosofiei de tip american exprimată de Jeremy Bentham care afirma că Binele comun este o ficţiune- Phillipe Quean). Mulţi teoreticieni au menţionat că, actualmente, în plan european, există confruntarea dintre adepţii unei Europe capabile să reprezinte interesul general al umanităţii şi cei care au proiecte de tip pozitivist, pragmatic, “tehnocratic aseptic”. Mulţi cercetători au subliniat însă nevoia afirmării unei noi centralităţi a dimensiunii spirituale, a existenţei unor oameni politici capabili să interpreteze realitatea europeană, să exprime interesul general şi să definească axele acestei centralităţi (Francis Rosenstiel).

În acelaşi timp, cercetătorii au subliniat că, dincolo de coordonate juridice, ideologice ale identităţii europene, trebuie acordată o atenţie deosebită dinamicii reale a procesului identitar, construcţiei sociologice “de la bază” a identităţii (Pal Tamas). A fost menţionat ca semnificativ un experiment ce s-a desfăşurat în luna mai 2003, la care au participat studenţi din ţările Uniunii Europene: proiectul care viza votul prin internet pentru reprezentanţii studenţilor. Pentru prima dată, s-au creat liste transeuropene de candidaţi, utilizându-se noile tehnologii. Tinerii între 20-25 de ani au inventat propriile lor programe politice, într-un cadru transeuropean, iar pe site s-au înregistrat două milioane de vizitatori. Experimentul a arătat faptul că una din problemele Europei este mobilizarea cetăţenilor ei, foarte diverşi, dar care, ca şi actorii unei piese ce sunt diferiţi unul de celălalt, pot interpreta o piesă unitară împreună. Problema este, aşa cum sublinia conducătorul experimentului, cea a “regizorului” (Franck Biancheri). Participanţii au concluzionat că, în epoca actuală, în care schimbările au loc într-un ritm foarte rapid, este esenţială capacitatea de a reflecta asupra viitorului identităţii europene, asupra a ceea ce doreşte cu adevărat să fie Europa.

 

 

 

 

3. IDENTITATEA EUROPEANĂ – TEMĂ DE STUDIU ÎN SPAŢIUL EUROPEAN AL CERCETĂRII

 

3.1. Un proiect de cercetare a coordonatelor identităţii europene

Accelerarea procesului construcţiei europene, prin extinderea Uniunii Europene, a impus crearea unui adevărat spaţiu european al cercetării, capabil a întemeia o viziune strategică şi prospectivă asupra identităţii europene, asupra rolului Europei într-o lume a globalizării.

Programul de cercetare asupra identităţii europene lansat de Centrul Naţional de Cercetare Ştiinţifică (CNRS) din Franţa, în perioada 1998-2000, a fost condus de Bruno Cautrés, directorul Centrului de informare socio-politică (CIDSP) şi a antrenat 42 de cercetători din domeniul ştiinţelor umane şi sociale.

Programul a fost centrat pe trei axe de cercetare: 

· Europa şi globalizarea, temă care este azi în centrul dezbaterilor şi controverselor legate de construcţia Uniunii Europene, atât ca spaţiu economic, ca societate, cât şi din punct de vedere politic. S-a pus astfel problema în ce măsură Europa este un spaţiu economic, juridic, social, politic şi cultural autonom;

· Europa şi teritoriile ei – o problemă identitară;

· Un spaţiu public şi socio-politic european. 

Cei 42 de cercetători au abordat, din perspectiva a numeroase discipline (ştiinţe politice, sociologie, drept, istorie, economie, geografie, antropologie etc.) problema identităţii europene. Aceste perspective au permis analizarea dimensiunilor fundamentale ale procesului integrării europene şi ale extinderii UE: transformarea acţiunii statelor, sistemele de protecţie socială, valorile europene, problema identităţii monetare după trecerea la euro, construirea identităţii sindicale şi politice (partide politice europene), reforma PAC, reconstruirea teritoriilor etc.

Rezultatele cercetării au dus la concluzia că cercetarea noţiunii de identitate europeană implică multiple interogaţii referitoare la construcţia europeană, la transformările economice, politice, juridice, sociale şi culturale care au afectat societăţile europene în ultimii 20 de ani. Programul şi-a propus să evite atât abordările prea speculative, cât şi disputele legate de natura politică a construcţiei europene. Programul s-a vrut şi o reflecţie ştiinţifică asupra problemei transformării identitare, asupra unei eventuale crize identitare a Europei determinată de procesul extinderii. Concluziile cercetării au arătat că, noţiunea de identitate europeană are un grad mare de complexitate, "faptul european" putând fi abordat din numeroase perspective care se suprapun (perspectiva istorică, cea geografică, cea culturală etc.), fiind, de asemenea, sub impactul deosebit al globalizării. De-a lungul perioadei 1998-2000 au fost analizate teme precum:

- Valorile Europenilor: 1981-1999. Comparaţii în timp şi spaţiu (Pierre Bréchon - CNRS Grenoble) – anchetă de sociologie politică comparativă care a pus în evidenţă existenţa unor valori europene comune care ar putea contura o identitate originală, ca şi existenţa unor diferenţieri importante, determinate de culturi şi istorii variate, de noile schimbări care au avut loc în epoca contemporană.

- Identitate europeană în globalizare şi coerenţa sistemelor industriale în ţările membre (Michel Delapierre - CNRS Paris), care a abordat problema unei “identităţi industriale specifice” sub efectul globalizării.

- Spaţiile publice fragmentate faţă în faţă cu integrarea europeană prin democraţie (Jacques Gerstle – CREDEP – Universitatea Paris) care a analizat reprezentările mediatice şi publice în şase ţări ale UE şi rolul lor în procesul integrării europene. Această cercetare a studiat modalităţile de mobilizare politică a “mediilor intelectuale naţionale” (în Franţa, Germania, Italia, Marea Britanie) în vederea susţinerii procesului integrării europene şi dezvoltării culturii politice specifice democraţiei reprezentative. Cercetarea a pus în evidenţă consecinţele negative ale fragmentării spaţiului public european precum şi condiţiile necesare realizării emergenţei unui spaţiu public post-reprezentativ.

- Extinderea europeană: problema alterităţii (Jean François Gossiaux – Laboratorul de Antropologie LAIOS, CNRS Paris), program care s-a iniţiat în vederea creării unui Observator al extinderii europene care să studieze relaţia identitate/alteritate, rolul “proximităţii continue şi adevărate”, relaţia ţări candidate/ţări membre/instituţii europene.

- Identitatea europeană între piaţă şi solidaritate: cazul transformării sistemelor asigurărilor de boală (în Franţa, Germania, Marea Britanie, Spania) - Patrick Hassenteufel CNRS Amiens, proiect care a studiat articularea mecanismelor concurenţei cu principiul solidarităţii în domeniul sănătăţii – ceea ce a impus o redefinire a dimensiunii solidarităţii, o cercetare documentară pe trei nivele (supranaţional/naţional/infranaţional).

- Instituţionalizarea spaţiului european şi redefinirea statului (Patrick LeGales, Richard Balme – CEVIPOF, CNRS Paris) temă care a studiat miza politică esenţială a acestor schimbări precum şi dinamica identităţilor politice europene.

- Noi zone politice şi actorii economici în metropolele europene (Christian Lefevre LATTS, CNRS, Marne-la-Vallée), proiect care a abordat reformele instituţionale necesare constituirii autorităţilor metropolitane în unele ţări europene, relaţia actorilor economici şi politici cu fenomenul teritorializării (în zone precum Lyon, Londra, Manchester). 

- Recompuneri ale spaţiului oriental european (Gilles Lepesant CNRS Talence) a abordat situaţia din Ucraina, Belarus, relaţiile lor cu Rusia, Polonia şi Uniunea Europeană.

- Mobilitatea forţei de muncă şi a unităţilor productive în Uniunea Monetară Europeană (Jacques Mazier, CEDI, Universitatea XIII – Paris) cercetare care a evidenţiat specificitatea europeană a spaţiului muncii şi producţiei (mobilitatea muncii şi capitalului, schimbarea specializării, aglomerarea vs. descentralizarea activităţilor productive).

- Gestionarea resurselor umane şi de inovaţie în firmele multinaţionale europene:către ce model(e) productiv(e) în Europa? – (Ariel Mendez LEST, CNRS, Aix-en-Provence) proiect ce a studiat societăţile multinaţionale europene din perspectiva construcţiei unui spaţiu economic european competitiv (cazul societăţilor multinaţionale din domeniul industriei farmaceutice şi informaticii).

- Partide şi culturi politice antieuropene în Europa Centrală în perspectiva extinderii Uniunii Europene (Ungaria, Polonia şi Republica Cehă) – (George Mink CNRS – Nanterre) – studiu care a analizat rădăcinile atitudinilor antieuropene manifestate, mai ales, în cadrul partidelor naţionaliste (invocarea conservării tradiţiilor naţionale, a suveranităţii sistemului de valori şi reprezentări, asemănări şi deosebiri prezente prin compararea celor trei ţări analizate).

- Semnificând Europa (Erik Neven-CNRS-Rennes) proiect care a analizat modul în care spaţiul public european, reprezentat de media scrise şi audiovizuale au dezvoltat reprezentări despre Europa, au definit “problemele Europene”. Programul a fost orientat pe trei teme: emergenţa media europene (stil Euronews, Eurosport, The European, ziarul “L’Europeen” etc.); jurnalismul specializat; dimensiunea locală a discursului media referitoare la Europa (în Franţa, Marea Britanie, Elveţia).

- Modernizarea întreprinderilor şi integrarea socială în Vestul şi Estul Europei. Identităţi şi modele europene – (François Bafoil, CNRS Grenoble) – seminar care a abordat relaţia Est/Vest în Europa, din perspectiva dezvoltării economice. 

- Reforma unei politici identitare pentru Europa: coerenţa şi perenitatea Politicii Agricole Comune – (CERI – Paris) a fost un proiect ce a studiat evoluţia politicii, relaţia public teritorial şi sectorial.

- Construcţia unei identităţi sindicale europene – (Claude Didry – IDHE – Cachan) proiect care a evaluat activitatea Confederaţiei Europene a Sindicatelor din perspectiva depăşirii clivajelor naţionale.

- Euro-vector al identităţii europene (Gilbert Koenig BETA Strasbourg ) proiect care a pus în evidenţă rolul monedei unice europene, ca liant social între cetăţean şi stat/instituţii europene.

- Spaţii publice europene, construcţii identitare şi televiziunea. Studiu comparativ a unor emisiuni de dezbatere publică în Europa – a fost rezultatul unei cercetări la care au participat specialişti din Franţa, Spania, Danemarca, Marea Britanie, România, Canada. Rezultatele au pus în evidenţă fenomenul omogenizării programelor, dar şi existenţa unor diferenţe semnificative, efectele producţiilor mediatice asupra construirii unei “comunităţi spectatoriale” europene, rolul televiziunii în organizarea spaţiului public la nivelul naţional şi internaţional.

 

3.2. Caracteristici ale identităţii civilizaţiei europene

După perioada războiului rece, problema identităţii europene a dobândit noi coordonate, punând în prim plan tema unităţii civilizaţiei europene, a rolului politicului în realizarea unei Europe unite. Această temă a fost în atenţia preşedinţiei elene a Uniunii Europene şi a constituit prilejul realizării unei dezbateri publice la nivel european. La dezbatere au participat nouă oameni de cultură europeni, iar concluziile au încercat să evidenţieze coordonatele realităţii culturale europene, noile provocări şi posibilităţi deschise de actualul context al globalizării.

Dezbaterile au încercat să identifice caracteristicile identităţii europene, în condiţiile manifestării unei diversităţi culturale unice. Conform opiniei oamenilor de cultură, demersul teoretic ar trebui să aibă ca punct de plecare tocmai acceptarea individualizării, a apariţiei unor diferenţe importante, chiar în interiorul aceluiaşi spaţiu cultural. S-a subliniat, de asemenea, că aportul Europei la civilizaţia universală îl reprezintă polifonia culturilor (Dimitris Papaioannou), iar bogăţia sa culturală rezidă în diversitatea, nu în uniformitatea ei (José Saramango). O altă coordonată esenţială a civilizaţiei şi culturii europene a constituit-o permanenta interacţiune a culturilor, “marele avantaj al Europei fiind faptul că a avut o civilizaţie îmbibată de interese comune" (Dario Fo).

În opinia cercetătorilor, artele, literatura, muzica Europei au constituit liantul Europei, “existând valori fundamentale comune ale civilizaţiei şi artei” (Pavel Pavlikovski). Din această perspectivă, istoria a fost un proces complicat de căutare a autenticităţii, prin respectul diversităţii (Pavel Pavlikovski). Tradiţia europeană este un astfel de exerciţiu istoric de acceptare a diferitelor forme de cultură, a unor voci diferite, a dreptului la diferenţă). Avantajul Europei este acela că aceste culturi din istorii diferite au decis să se apropie pentru a face acest schimb de valori într-o mişcare extraordinară şi pozitivă de înfruntare a maladiilor spirituale ale epocii contemporane (Michael Marmarinos).

În acest context, arta şi cultura au un rol social esenţial în constituirea identităţii europene, ca entitate constructivă (Ilia şi Emilia Kabakov). Limbajul artei poate apropia oamenii, îi poate face conştienţi mai uşor de umanismul comun, dincolo de diferenţele de rasă, civilizaţie, naţionalitate (Majid Majidi). A fost subliniată ideea că libertatea de expresie specifică artei este un element fundamental, vector şi oglindă a prezentului, prin care poate fi investigată lucid realitatea (Eleni Karaindrou), de a intui şi realiza schimbarea (Wim Wenders).

Concluziile dezbaterii au subliniat că întărirea identităţii europene este o coordonată importantă a viitorului continentului, întrucât ea promovează noul, solidaritatea, înţelegerea şi respectul reciproc al “vocilor diferite”, într-o polifonie care constituie forţa şi şansa sa. În acest sens, arta şi cultura preiau elemente ale politicii europene, dându-i o expresie apropiată cetăţenilor ei.

Noile coordonate ale civilizaţiei europene au constituit obiectul de studiu al multor proiecte de cercetare europene. Institutul de Studii Politice, “Robert Schuman", din Strasboug a iniţiat un proiect de promovare a identităţii europene, în condiţiile manifestării erei digitale. Contribuţiile tinerilor din diferite ţări europene au subliniat nevoia redobândirii sensului profund al identităţii europene, aflate în dialog şi confruntare cu cultura de tip american. Cercetătorii din institute şi departamente IT – au pus în evidenţă schimbările profunde ale epocii actuale, ritmul extraordinar al evoluţiei viitoare, care vor impune reînţelegerea complexităţii fiinţei umane, a relaţiei sale cu ceilalţi şi societatea (Janique Landovar-Franţa).

S-a evidenţiat faptul că dezvoltarea tehnicii duce la o dezvoltare a imaginarului (Jean Jacques Damlamian - dir. France Télécom), punând în termeni noi relaţia dintre raţionamentul deductiv şi cel creativ (Bernard Ourghanlian). În acest context, Europa va trebui să-şi mobilizeze resursele pentru a face faţă ritmului inovaţiei tehnologice şi ştiinţifice care este mai rapid ca evoluţia generaţiilor (Richard Collin). S-a apreciat că Europa va trebui să înveţe să trăiască în era digitală (Catherine Dhérent), formându-şi spiritul său critic, învăţând “să citească imaginea” (Jean-Marie Dupont, Aquitaine Image Cinema) şi să-şi păstreze, în acelaşi timp, identitatea.

Cooperarea în domeniul audiovizual reprezintă, din această perspectivă, o necesitate vitală, astfel încât Europa să nu devină “o entitate fără chip” (Serge Regourd-prof. Universitatea Ştiinţe Sociale, Toulouse). Tinerii cercetători au subliniat că aceste provocări impun însă promovarea unor noi modalităţi de a lucra împreună, de a manifesta dorinţa de a trăi împreună (Thierry Fabre).

În multe centre de studii europene se desfăşoară numeroase proiecte de cercetare referitoare la coordonatele şi modalităţile de promovare a identităţii europene. Concluziile acestora vor constitui premisele teoretice ale elaborării unor strategii şi politici menite a realiza obiectivele majore ale procesului construcţiei europene.

